Document ID: 32013R0946

KOMISIJAS ĪSTENOŠANAS REGULA (ES) Nr. 946/2013
(2013. gada 2. oktobris)
par avansa maksājumiem, ko paredzēts maksāt no 2013. gada 16. oktobra no tiešajiem maksājumiem, kuri uzskaitīti I pielikumā Padomes Regulai (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 29. panta 4. punkta a) apakšpunktu,
tā kā:
(1)
Regulas (EK) Nr. 73/2009 29. panta 2. punktā paredzēts, ka tās I pielikumā uzskaitītie atbalsta shēmu maksājumi jāizmaksā no 1. decembra līdz nākamā kalendārā gada 30. jūnijam. Tomēr atbilstīgi minētās regulas 29. panta 4. punkta a) apakšpunktam Komisija var paredzēt avansa maksājumus.
(2)
Nelabvēlīgie laikapstākļi Eiropā - ļoti barga ziema un lietusgāzes, kuras izraisīja spēcīgus plūdus vairākās dalībvalstīs, - ir nodarījuši 2013. gadā ievērojamus zaudējumus augkopības un lopbarības ražošanas nozarē. Šo apstākļu rezultātā lauksaimnieki, jo īpaši liellopu audzētāji, ir piedzīvojuši nopietnas finansiālas grūtības. Šīs grūtības vēl vairāk saasina pašreizējā finanšu krīze, kuras dēļ daudzi lauksaimnieki saskārušies ar nopietnām maksātspējas problēmām. Lai mēģinātu uzlabot šo sarežģīto situāciju, ir lietderīgi atļaut lauksaimniekiem saņemt avansa maksājumus, kuru apjoms ir līdz 50 % no Regulas (EK) Nr. 73/2009 I pielikumā uzskaitīto atbalsta shēmu maksājumiem. Attiecībā uz liellopu un teļa gaļas maksājumiem, kuri paredzēti Regulas (EK) Nr. 73/2009 IV sadaļas 1. nodaļas 11. iedaļā, būtu arī jāļauj dalībvalstīm palielināt avansa maksājumus līdz pat 80 % no maksājuma summas, kā minēts Komisijas Regulas (EK) Nr. 1121/2009 (2) 82. pantā.
(3)
Lai nodrošinātu to, ka avansa maksājumi tiek iegrāmatoti attiecībā uz 2014. budžeta gadu, tie būtu jāizmaksā no 2013. gada 16. oktobra. Tomēr pareizas finanšu pārvaldības labad pirms avansu izmaksāšanas būtu jāveic vajadzīgās atbilstības nosacījumu pārbaudes saskaņā ar Regulas (EK) Nr. 73/2009 29. panta 3. punktu.
(4)
Atbilstīgi Padomes Regulas (EK) Nr. 1290/2005 (3) 18. panta 5. punktam Padome, ņemot vērā Komisijas priekšlikumu un tās rīcībā esošo jauno informāciju, var pielāgot tiešo maksājumu korekcijas likmi līdz 1. decembrim. Tādēļ galīgā piemērotā finanšu disciplīnas korekcijas likme, kas minēta Regulas (EK) Nr. 73/2009 11. pantā, var nebūt zināma 2013. gada 16. oktobrī. Šā iemesla dēļ maksimālajai avansa maksājumu summai, ko var izmaksāt, būtu jāatbilst tādu tiešo maksājumu procentuālajai daļai, kuriem vēl nav izdarīta Regulas (EK) Nr. 73/2009 11. pantā minētā korekcija. Galīgajā maksājumā, ko veiks pēc 2013. gada 1. decembra, tiks ņemta vērā finanšu disciplīnas galīgās korekcijas likme, kas piemērojama tajā brīdī.
(5)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Dalībvalstis, sākot no 2013. gada 16. oktobra, var lauksaimniekiem izmaksāt avansa maksājumus līdz pat 50 % no tiešajiem maksājumiem, kas uzskaitīti Regulas (EK) Nr. 73/2009 I pielikumā attiecībā uz pieteikumiem, kas iesniegti 2013. gadā, neņemot vērā Regulas (EK) Nr. 73/2009 11. pantā minēto korekciju, ja ir izdarīta atbilstības nosacījumu pārbaude saskaņā ar Regulas (EK) Nr. 73/2009 20. pantu.
Attiecībā uz liellopu un teļa gaļas maksājumiem, kuri paredzēti Regulas (EK) Nr. 73/2009 IV sadaļas 1. nodaļas 11. iedaļā, dalībvalstīm ir atļauts palielināt pirmajā daļā minēto summu līdz pat 80 %.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 2. oktobrī

Labels: 20
4
6